作者:劉克莊
標題:賀新郎
內容:鵬賦年猶少。晚飄蓬、夜郎秋浦，漁歌猿嘯。駿馬名姬俱散去，參透南華微妙。斂萬丈、光芒回照。妃子將軍瞋個甚，老先生、拂袖金閨了。供玉齒，粲然笑。解驂賴有汾陽老。嘆今人、布衣交薄，綈袍情少。黃祖斗筲何足算，鸚鵡才高命夭。與賀監、其歸同道。脫下錦袍與呆底，謫仙人、白佇烏紗帽。邀素月，入杯釂。